Ivoorhandel onder die loep - Ministeries - Republikein
Thursday, July 18th, 22:22:33
Ivoorhandel onder die loep
Olifantberaad in Botswana
10 May 2019 | Ministeries
President Hage Geingob is bekommerd oor die nage­volge van Namibië se groot ivoorvoorraad wat koste en sekuriteit betref, en fokus op die wettige internasionale handel in ivoor.
Geingob het Dinsdag 'n Olifantberaad in Kasane op uitnodiging van Botswana se pres. Mokgweetsi Masisi saam met staatshoofde van die Kavango-Zambezi-Oorgrensbewaringsgebied (Kaza) bygewoon.
“Namibië gee ten volle gehoor aan die Konvensie oor Internasionale Handel in Bedreigde Spesies (Cites) en dit het bygedra tot die ontwikkeling van 'n streng handelbeheerstelsel,” het Geingob gesê.
“Namibië het steeds streng beheer oor sy ivoorvoorraad, maar dit styg met gemiddeld 4,5% per jaar, hoofsaaklik weens natuurlike olifantsterftes.”
Geingob het gesê Namibië het tussen 1999 en 2008 rou ivoor suksesvol uitgevoer en het bewys ivoor kan met beheer en streng toepassingsmaatreëls wettig verhandel word.
“Namibië het kennis geneem van die voortgesette debat en kritiek op olifantbevolkingsbestuur en Botswana se posisie. Ons bevestig ons steun van die nuwe beleid en programme oor olifantbevolkingsbestuur en ­volhoubare gebruik, wat deur ­Kaza-lidlande ontwikkel is,” het die president gesê.
“Die inkomste uit wettige ivoorhandel kan olifantbewaring en landelike bewaringsprogramme ondersteun," het Geingob gesê.
Hy het bevestig die ­Namibiese olifantbevolking is veilig en het van 7 500 olifante in 1995 tot 24 000 vandag gegroei.
'VERLIES AAN HABITAT'
Die president het gesê die grootste bedreiging vir Namibiese ­olifante is die verlies aan habitat weens die droogte, en mens-dier-konflik is 'n groot uitdaging.
“Geskikte bestuurstrategieë moet ontwikkel word vir mense en olifante om in harmonie saam te leef, daarom moet daar 'n gedeelde visie en benadering vir die bestuur en bewaring van Suider-Afrika se olifante wees,” het hy gesê.
Geingob het die Olifantbestuur- en Beplanningsraamwerk ­verwelkom wat Kaza-lidlande in die bestuur van hul olifante sal ondersteun.
“Bewaring bring ekonomiese welstand vir landelike gemeen­skappe met gemeenskapsbewaring wat teen die einde van 2017 sowat N$7 miljard tot die netto nasionale inkomste bygedra het.”
Geingob het 'n beroep op gemeenskappe gedoen om aktief by die beskerming en bewaring van die omgewing en biodiversiteit betrokke te wees.
Die minister van die omgewing en toerisme, mnr. Pohamba Shifeta, woon ook die Olifantberaad saam met sy eweknieë van Kaza by. Dit is ter voorbereiding van die 18de Konferensie van Partye van Cites (Cop18) wat binnekort in Sri Lanka gaan plaasvind.
“Die resolusies van die beraad is baie belangrik vir die streek om vorentoe te beweeg en met een stem oor die kwessie van ­olifantbestuur te praat,” het Shifeta gesê.
Volgens hom het onwettige ivoorhandel toegeneem sedert 'n moratorium van 2008 tot 2017 op internasionale handel in ivoor geplaas is.